Návrh ROZHODNUTIE RADY o uzavretí rámcovej dohody o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej /* COM/2013/0924 final - 2013/0440 (NLE) */





DÔVODOVÁ SPRÁVA V máji 2007 Rada splnomocnila Komisiu rokovať o rámcovej dohode o partnerstve a spolupráci (DPS) s Vietnamom, vychádzajúc zo splnomocnenia na rokovania s Thajskom, Indonéziou, Singapurom, Filipínami, Malajziou a Brunejom z novembra 2004. Rokovania s Vietnamom sa začali v Hanoji v novembri 2007. Obe strany parafovali DPS v Bruseli 4. októbra 2010. DPS bola podpísaná v Bruseli 27. júna 2012. DPS s Vietnamom nahradí súčasný právny rámec, ktorý je tvorený dohodou medzi Európskym spoločenstvom a Vietnamom z roku 1995 a dohodou o spolupráci medzi Európskym hospodárskym spoločenstvom a členskými štátmi Združenia národov juhovýchodnej Ázie (ASEAN) z roku 1980, ktorej platnosť bola rozšírená na Vietnam v roku 1999. DPS s Vietnamom predstavuje dôležitý krok smerom k posilneniu politickej a hospodárskej angažovanosti EÚ v juhovýchodnej Ázii. Obsahuje štandardné politické ustanovenia EÚ týkajúce sa ľudských práv, Medzinárodného trestného súdu, zbraní hromadného ničenia, ručných a ľahkých zbraní a boja proti terorizmu. DPS posilňuje sektorovú spoluprácu v širokom spektre oblastí politík, ako sú dane, migrácia, zdravotníctvo, životné prostredie, zmena klímy, energetika, vzdelávanie a kultúra, pracovná oblasť, zamestnanosť a sociálne veci, veda a technika a doprava. Upravuje tiež otázky právnej spolupráce, prania špinavých peňazí a financovania terorizmu, organizovanej trestnej činnosti a korupcie a pokrýva oblasti, ktoré majú pre Vietnam osobitný význam, ako sú ľudské práva a právny štát, pozostatky vojny a predchádzanie prírodným katastrofám. DPS vytvára základ pre účinnejšiu realizáciu spoločných aktivít EÚ a jej členských štátov s Vietnamom v oblasti rozvoja, obchodu a v hospodárskej oblasti a uľahčí uzavretie dohody o voľnom obchode s Vietnamom. Uzatvorenie tejto DPS je v súlade s cieľom EÚ, ktorým je vytvorenie komplexného a súdržného hospodárskeho a politického rámca pre vzťahy medzi EÚ a členskými štátmi združenia ASEAN. Komisia poznamenáva, že rozhodnutie Rady č. 2012/272/EÚ o podpise DPS s Filipínami je predmetom konania pred Súdnym dvorom vo veci C-377/12: Komisia požiadala Súdny dvor o zrušenie uvedeného rozhodnutia v rozsahu, v akom Rada pridala právny základ týkajúci sa dopravy (články 91 a 100 ZFEÚ), readmisie (článok 79 ods. 3 ZFEÚ) a životného prostredia (článok 191 ods. 4 ZFEÚ). Rozhodnutie Rady č. 2012/279/EÚ o podpise DPS s Vietnamom nastoľuje – mutatis mutandis – tie isté právne otázky ako rozhodnutie Rady č. 2012/272/EÚ o podpise DPS s Filipínami. Konanie pred Súdnym dvorom vo veci C-377/12 má preto význam aj pre návrh rozhodnutia Rady o uzavretí DPS s Vietnamom. S výhradou rozhodnutia Súdneho dvora vo veci C-377/12 je tento návrh rozhodnutia Rady o uzavretí DPS s Vietnamom založený na článkoch 207, 209 a 218 ods. 6. Komisia upozorňuje Radu na odôvodnenie v dohode týkajúce sa osobitného postavenia Spojeného kráľovstva, Írska a Dánska na základe protokolov č. 21 a č. 22 zmluvy. Doplnenie uvedeného odôvodnenia je len výsledkom histórie vzniku tohto textu. V závislosti od výsledku veci C-377/12, o ktorej v súčasnosti rozhoduje Súdny dvor, môže byť uvedené odôvodnenie v neskoršej fáze vypustené alebo preformulované. Komisia zastáva názor, že pokiaľ nie je v uvedenej veci rozhodnuté, postup uzatvorenia tejto dohody nie je možné dokončiť. 2013/0440 (NLE) Návrh ROZHODNUTIE RADY o uzavretí rámcovej dohody o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 a článok 209 v spojení s jej článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu, keďže: (1) V súlade s rozhodnutím Rady č. 2012/279/EÚ[1] bola Rámcová dohoda o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej podpísaná 27. júna 2012 s výhradou jej uzavretia k neskoršiemu dátumu. (2) Dohoda by sa mala schváliť v mene Európskej únie, PRIJALA TOTO ROZHODNUTIE: Článok 1 Týmto sa v mene Únie schvaľuje Rámcová dohoda o komplexnom partnerstve a spolupráci medzi Európskou úniou a jej členskými štátmi na jednej strane a Vietnamskou socialistickou republikou na strane druhej. Znenie dohody je pripojené k tomuto rozhodnutiu. Článok 2 Spoločnému výboru ustanovenému v článku 52 dohody predsedá vysoký predstaviteľ Únie pre zahraničné veci a bezpečnostnú politiku. Únia alebo prípadne Únia a členské štáty sú zastúpené v spoločnom výbore v závislosti od prerokúvanej záležitosti. Článok 3 Predseda Rady určí osobu splnomocnenú vydať v mene Európskej únie oznámenie stanovené v článku 63 ods. 1 dohody. Článok 4 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. V Bruseli Za Radu predseda [1] Ú. v. EÚ L 137, 26.5.2012, s. 1.